## To volontører til børnehjem i Iringa, Tanzania

## Stillingens ramme og formål:

LM ønsker at støtte op om det diakonale arbejde, som den lutherske kirke i Tanzania har. LM søger derfor to volontører til at hjælpe på kirkens børnehjem, Huruma Center i Iringa.

Derudover er der mulighed for at hjælpe med engelskundervisning af bibelskoleelever eller på en skole i overbygningen.

## Personprofil:

**Uddannelse:** Du har afsluttet en ungdomsuddannelse eller en faglig uddannelse.

**Erfaring:** Du har gode kundskaber i engelsk. Du har evt. pædagogisk erfaring fra børneinstitution eller fra anden pasning eller aktivering af børn.

**Personegenskaber:**

* + - Du ser det meningsfuldt at være sammen med mindreårige børn og aktivere dem
		- Du er kreativ og er god til at aktivere børn
		- Du er en moden og selvstændig person, som tager ansvar, når der er brug for det
		- Du er god til at videregive dine ideer til andre og sætte noget i gang
		- Du kan planlægge din egen hverdag og det arbejde, der skal gøres
		- Du behersker engelsk og er villig til at lære swahili i begrænset omfang
		- Du viser respekt for mennesker fra en anden kultur og er villig til at tilpasse dig
		- Du er omstillingsparat og har en høj tolerance for stress
		- Du er personligt kristen og kan identificere dig med LM’s profil

**Arbejdsopgaver:**

Alle hverdage skal du være på Huruma Center. Det ligger et par kilometer fra den LM’s grund i Iringa. Om formiddagen skal du være i børnehjemmets børnehave. Her skal du være med til at aktivere de ca. 20 børn i alderen 0-5 år med lege og andre aktiviteter. Der vi være god mulighed for at få lov til at introducere børnene til matematik og det engelske sprog gennem sange og simple sproglege. Tre eftermiddage om ugen skal du være på en anden afdeling af børnehjemmet. Her er der ca. 40 børn i alderen 5-17år. Dine opgaver bliver lektiehjælp og at være med til forskellige fritidsaktiviteter. Der vil også være praktiske opgaver som hjælp til madlavning, rengøring, tøjvask og reparationer.

Derudover er der mulighed for, at du bidrager til engelskundervisningen af elever på Ilambilole Bibelskole eller på en af kirkens lokale skoler i overbygningen. Undervisningen vil være 2-4 timer om ugen og vil ligge i den sidste halvdel af volontøropholdet, hvor dit swahili-ordforråd er bedst.

Du skal være indstillet på at dele dine oplevelser og erfaringer, når du kommer til Danmark igen. Dette kan for eksempel være på en bibelcamping, i en teenklub eller LMU-forening, som du på forhånd har en relation til, eller som du inden afrejse danner en kontakt til. Undervejs i dit volontørophold kan teenklubben/LMU-foreningen bede for dig, og du kan sende små fortællinger hjem.

Omfanget af mødeaftaler aftales med den enkelte volontør, og LM hjælper gerne med at tage kontakt til teenklubber, LMU-foreninger eller lignende.

## Fritid:

Du vil sammen med en anden volontør blive en del af LM’s volontør- og missionærfællesskab i Iringa. Vi forventer, at du aktivt er med i fællesskabet, og hjælper med at løse mindre opgaver til gavn for gruppen.

I Iringa findes lokale og internationale menigheder. Der er også god mulighed for kontakt til andre kristne unge enten blandt kolleger på Huruma Centret eller i det internationale fællesskab. Man kan finde steder at dyrke forskellige sportsaktiviteter.

Du er med i et missionær- og volontørfællesskab i Iringa, som ugentligt mødes til et prædiken- og bedemøde og forskelligt socialt samvær. Det er muligt at få kontakt til et kristent internationalt miljø af blandt andet andre internationale volontører, og der er gudstjeneste på engelsk i en international kirke hver anden søndag.

**Praktiske forhold:**

**Andre volontører**

LM´s litteraturarbejde, Soma Biblia forventer også at have to volontører i Tanzania, bosiddende i Arusha og Dar es Salaam. Der vil være muligt for volontørerne at holde kontakten og mødes med mellemrum.

**At bo i Iringa**

Iringa er en universitetsby med ca. 200.000 indbyggere. Byen har et behageligt klima, da byen ligger i ca. 1.800 meters højde. Derfor kan du også få brug for en varm trøje en gang imellem.

Der er rimelig god internetforbindelse og derfor også mulighed for samtale via Skype/WhatsApp/Messenger. Du kan få det meste i butikkerne, og det lokale grøntsagsmarked er stort og fyldt med eksotiske og smagfulde frugter, og der er også mulighed for at gå på café i byen.

Volontørerne bor på samme grund som missionærerne, men der vil være nogen transportvej (ca. 5-10min i tuktuk) til arbejde.

**Introduktion og sprogstudier**

Dato: 28-29. april 2023 holdes et obligatorisk introkursus i Hillerød, hvor du får flere informationer om landet, arbejdet og praktiske forhold.

Efter ankomsten til Tanzania får du en kort introduktion til landet og nogle ugers sprogskole i swahili, inden du begynder på arbejdsopgaverne.

**Afrejsetidspunkt og varighed**

Afrejse fra Danmark sker i begyndelsen af august 2023. Stillingen er fuldtids og varer frem til 30. juni 2024.

**Relation til kontaktperson:**

En af missionærerne i Iringa vil være din kontaktperson, som du relaterer til i det daglige. Teamlederen i Tanzania har det overordnede ansvar.

**Ansøgning:**

For at søge denne stilling skriver du en ansøgning, angiver to referencepersoner og vedlægger relevante udtalelser eller eksamenspapirer. Skabelon til ansøgning findes på LM’s hjemmeside under "Ansættelsesprocedure for volontører”: <http://dlm.dk/om-os/job/ansaettelsesprocedure-volontor>

Ansøgningsfrist: 31. januar 2023.

Ansøgningen sendes i en mail til internationalejobs@dlm.dk eller Luthersk Mission, Industrivænget 40, 3400 Hillerød.

Har du spørgsmål, er du velkommen til at kontakte missionskonsulent Ole Malmgaard på om@dlm.dk eller telefon 40 80 38 23.